Høringsuttalelse – Strategisk oppvekstplan

For at barn og unge skal kunne ha en best mulig oppvekst i kommunens oppvekstsektor, er kommunen nødt til å legge til rette for dem. Det er de voksnes og kommunens ansvar å påse at barn og unge har de rette forutsetningene for læring, utvikling og mestringsfølelse.

I utkastet til strategisk oppvekstplan står det at «Kommunale tjenester skal bidra til å utjevne skjevheter, slik at alle kan oppleve mestring uavhengig av familiebakgrunn, kjønn og funksjonsnivå.». Slik det er i dag, har ingen av skolene en klar handlingsplan for håndtering av transpersoner og andre kjønnsnormbrytende elever. Svært få har kjønnsnøytrale toaletter og garderober på skolen. De eneste som er kjønnsnøytrale er de som er forbeholdt funksjonshemmede, noe som da setter transpersoner i samme bås som dem. Det mangler også strukturerte handlingsplaner for ivaretaking av disse elevene i undervisningssituasjoner som kroppsøving og svømmeundervisning. Vi i Sør-Varanger SU krever en oppvekstsektor som faktisk ser *alle* elever, og ikke bare de som passer inn i A4 boksene.

I utkastet står det også: «I henhold til Lov om folkehelse har kommunene ansvar for å fremme befolkningens helse og trivsel og bidra til å forebygge psykisk og somatisk sykdom, skade og lidelse.». I utkastet nevnes også skolevegring og høyt fravær som en del av utfordringene i kommunen. Sandnes og Bjørnevatn skole, Hesseng Flerbrukssenter og Kirkenes barne- og ungdomsskole har alle kun én helsesykepleier 1 dag i uken, og ingen av de har skolelege tilstede på skolen for mellomtrinnet og ungdomstrinnet. En forutsetning for å heve skolelysten blandt unge er en stabil skolehelsetjeneste som kan og har tid til å ta vare på elevene på en helhetlig og god måte. Psykisk helse er noe vi har med oss gjennom hele livet, og rundt halvparten av befolkningen rammes av en eller annen form for psykisk lidelse i løpet av livet. Vi mener at alle mennesker som sliter fortjener en god behandling, og at særlig ungdommer må prioriteres innenfor psykisk helse. Forebygging er et av de viktigste tiltakene som kan gjøres for å forhindre utvikling av psykiske problemer. Derfor er lavterskeltilbud for ungdommer viktige, og det er også viktig at hjelpen er tilgjengelig for de som trenger den.

Sør-Varanger SU mener skolehelsetjenesten må styrkes. Skolesykepleier må være tilgjengelig hver dag slik at elevene har mulighet til å få hjelp når de spør om det, uten lange køer. Elever som opplever å ikke få riktig hjelp i tide, vil med tiden slutte å spørre om hjelp da de føler det ikke nytter uansett. Dette er ikke et godt grunnlag for en bedre fysisk og psykisk helse i skolen. Årsakene til fravær, skolevegring og dårlig psykisk helse kan være varierte. Derfor mener Sør-Varanger SU at skolene burde ha skolelege tilgjengelig flere dager i uken, og at det kommer på plass en skolepsykolog. Dette vil kunne virke forebyggende i tillegg til å kunne hjelpe ungdommer som sliter i en tidlig fase, før det går helt galt. Vi mener også at en forebyggende skolehelsetjeneste i det lange løp vil spare kommunen for utgifter knyttet til psykisk helsevern dersom flere får hjelp tidligere.

I høringsutkastet står det at noen barn er mer sårbare for å falle utfor en andre. Dette kan blandt annet være knyttet seksuell legning og/eller kjønnsuttrykk. Seksualundervisningen i dag består av å tre kondomer på bananer, penis i vagina og kjønnssykdommer. Ellers er det veldig tilfeldig fra klasserom til klasserom hvilke temaer som inngår i seksualundervisningen. Vi i Sør-Varanger SU ønsker en fastsatt plan på seksualundervisningen som inkluderer andre legninger enn heteroseksuell, som inkluderer ikke-normative kjønnsuttrykk, og som har større fokus på sex-positivitet. Vi ønsker at alle skolene skal være pliktig til å ha dette, slik at alle elever får samme oppdaterte seksualundervisning.

Oppsummert:

Vi i Sør-Varanger SU ønsker en skole hvor ulike elever har like muligheter. Det skal ikke være et problem at elever bryter med kjønnsnormer. Skolene burde både ha et likestilt skolebygg hvor alle elever kan bruke toaletter og garderober, og ha et likestilt undervisningsopplegg som legger til rette for *alle* elevers behov, uansett kjønnsuttrykk. Sør-Varanger SU ønsker en skole for alle.

Sør-Varanger SU mener at skolehelsetjenesten må styrkes. Vi mener at ved å ha skolesykepleier tilstede hver dag i uken, skolelege flere dager i uken og en fast skolepsykolog vil kunne virke forebyggende i tillegg til å kunne hjelpe ungdommer som sliter i en tidlig fase. Sør-Varanger SU ønsker et verdig psykisk helsetilbud, som tar ungdommene på alvor.

Vi trenger en skole som aksepterer og anerkjenner at ikke alle er A4. Vi må ha en seksualundervisning som motarbeider seksualitets- og kjønnsnormer. Kjønn kommer i mange varianter, og det er helt naturlig å være usikker på hva man identifiserer seg som.

Sør-Varanger SU ønsker en seksualitetsundervisning i skolen som er normkritisk, som snakker om ulike seksualitets- og kjønnsuttrykk og som normaliserer LHBT+.